|  |  |
| --- | --- |
| סיום סגור      סיום פתוח | **סיום סגור פתוח (שני סוגים של התרה):**    הבעיות, הסיבוכים והקונפליקט המרכזי ביצירה נפתרים. בסיום סגור נסגר מעגל חיים (פרק בחיים) אם במוות, בפרידה, בלידה, או נישואים (הסוגרים פרקים קודמים לטובת קשר חדש).    הבעיות, הסיבוכים והקונפליקט המרכזי ביצירה אינם נפתרים. גורלן של הדמויות אינו נמסר לקורא. |

**הסיום בסיפור "חיזו בטטה"**

סיום הסיפור שלפנינו סוגר פרק מסוים בחיי המשפחה של חיזו,  בטטה ואמם. במשך 16 שנים האם גידלה את בניה לבד. כעת,  עם הפרידה ממנה, הם פותחים פרק חדש בחייהם בו יצטרכו לחיות לבדם ולהתמודד עם החיים בעצמם. אם נתייחס רק לכך אזי נטעה ונאמר כי סיום הסיפור הינו "סיום סגור".

אך על מנת לזהות האם מדובר ב"סיום סגור" או "בסיום פתוח" עלינו תחילה להגדיר מהם הקונפליקטים והבעיות ביצירה, ולבחון האם הם באו לידי פתרון.

**1. קונפליקט בין האם (ובהשפעתה חיזו) ובין הסביבה החיצונית.**

ניתן לחלק קונפליקט זה לשניים:

**א. הקונפליקט בין האם וחיזו ובין שכניהם:**

כבר בתחילת הסיפור מתואר כיצד האם מאוימת מאוד מן הסביבה ולכן נמנעת מכל מגע מיותר עם אנשים אחרים. אין לה קשרים חברתיים וכל עולמה מתרכז בביתה ובשני ילדיה. הסביבה קולטת את חריגותה ומכנה אותה בשם "חיזו בטטה", כנראה בזלזול. גם בנה אדוארד (חיזו) הפנים את הפחד והרתיעה מן הסביבה. לכל אורך הסיפור אנו נתקלים בביטויים המביעים את פחדיו של חיזו מפני חדירת התרבות החיצונית אל הבית, ורצונו לשמר את הקיים בכל מחיר. הוא מוטרד ומודע למבטי הסביבה עליהם כמשפחה חריגה. קונפליקט זה לא נפתר. חיזו עדיין מנסה לשמר את הבית כפי שהיה, במקום לנסות להתאימו יותר לסביבה החיצונית, במיוחד לאחר עזיבת האם. משפחה זו נותרת חריגה ושולית בתוך אוכלוסייה המצויה בעצמה בתוך שולי החברה הישראלית.

**ב. הקונפליקט בין האם וחיזו ובין נציגי הממסד:**

בתחילת הסיפור אנו מקבלים רמזים לקונפליקט שיתפתח מאוד בהמשך בין האם ובין נציגי הממסד. הדמות המפחידה ביותר את המשפחה היא המפקחת הבוחנת את עבודת הנקיון של האם במרפאה. לאחר מכן מתוארת התחלת הידרדרותה הבריאותית של האם בשל החלטתה של "אישה אחת שבאה לבקר אותה כמה פעמים..." (כנראה עובדת סוציאלית) להפסיק את עבודתה בנקיון המרפאה. בשעת המשבר, לאחר החזרת האם מן הפרדס, החובשים התייחסו אליה כאל חפץ "הם נגעו בה בכל מיני מקומות" (47) וקבעו בלי לבדוק לעומק כי היא ניסתה להתאבד. לאחר שבועיים לקחו אותה (כנראה לבית חולים לחולי נפש).

דמויות בלתי ידועות, נציגים של הממסד, השתלטו בתוך זמן קצר על חייה של משפחה קטנה ואוהבת בדרכה שלה.

גם קונפליקט זה לא נפתר. אשפוזה של האם רק מעצים את הכוחניות של נציגי הממסד (המייצגים מעמד חברתי גבוה יותר) ביחס לחוסר האונים של המשפחה. כך נוצר פער גדול עוד יותר ממה שנדמה בהתחלה.

**2. קונפליקט נוסף התקיים בין שמעון – בטטה ובין אמו ואחיו.**

שמעון מתואר כבר מלידתו כילד "בריא וגדול", ומתואר כחזק יותר פיזית מאשר אדוארד. הקורא אכן מרגיש כי אופן התמודדותו של שמעון עם הסביבה ועם חריגותם של מנהגי האם הוא נורמאלי יותר, בריא וחזק יותר. הוא אינו מפחד להתבונן על הסובבים אותו ולהשוות את צורת חייהם עם חייו. מבט זה עוזר לו להתבונן על משפחתו באופן אובייקטיבי יותר. הוא קולט את העוני והדלות בו הם חיים ("עד מתי נחיה ככה?" 40), ואת המנהגים המוזרים של האם בהם הוא מתבייש מאוד ("פה היא שמה נקניק אדי? שאל אותי בגיחוך" 44). הוא אינו מפחד מעימות ("דאיי. דאיי. מה את שמה לי ביצים שמה, נמאס לי, איפה, איייפה שמים ביצים מתחת למיטה, תלכי קיבינימט עם הביצים שלך" 42) ומהבעת כעס ("...והוציא גם שני מלונים מתחת למיטה וניפץ אותם על הרצפה ועזב את הבית ויצא." 42).

העיסוק בספורט של קפיצה רחוק יותר וגבוה יותר מסמלת את הרצון של שמעון להתקדם, להתרחק, להגיע למעמד חברתי גבוה יותר. כל המאפיינים הללו גורמים לעימות בין שמעון ובין אדוארד ואימו. גם אדוארד וגם האם מפחדים מן הסביבה החיצונית ורוצים בכל מאודם לשמר את המציאות הפשוטה והדלה בה הם חיים. כאשר שמעון מביע את תסכולו ומורת רוחו מן המצב, אדוארד מנסה להשתיקו ("...ורק הייתי סותם לו את הפה ואומר לו, "שתוק יא חתיכת בטטה"").

גם קונפליקט זה לא נפתר עם עזיבתה של האם. שמעון – בטטה אמנם מרגיש כעת משוחרר יותר ("חשבתי שהוא מתחיל להרגיש משוחרר..." 49) ואולי אפילו שמח במידה מסוימת ("הוא זמזם משהו. שמעתי בקול שלו שהוא שמח." 49). אך הרצון שלו לחיות כמו משפחות אחרות לא ניראה כי יתגשם בעתיד הקרוב. הוא ואחיו עדיין נותרים באותו מעמד חברתי בו היו מצויים לפני עזיבתה של האם. סביר גם להניח כי ימשיכו ויכוחים בין שמעון ואדוארד על אורח החיים הרצוי והנכון להם.

**לאור כל האמור לעיל ניתן לומר בוודאות כי סיום הסיפור "חיזו בטטה" הוא סיום פתוח היות שהקונפליקטים השונים לא באו לידי פתרון.**

|  |
| --- |
|  |